**31. ROŠEVI DNEVI 2018**

**Utemeljitve – finalisti**

**Tadeja Brezavšček**

**Osnovna šola Kanal**

**mentorica Zvonka Cigoj**

Ocena strokovne spremljevalke: ***Kratka pesem je izredno izčiščena tako po svoji obliki kakor vsebini. Načenja večno in perečo dilemo o tem, kdaj je človekov Jaz avtentičen, njemu lasten, in kdaj je lažen, zgolj prilagojen družbenim zahtevam. Ta bivanjska zagata pa nikakor ni značilna le za mlade ljudi, ampak nas spremlja vse življenje. Intimistična izpoved o dvojnosti Jaza, ki se obenem skriva v temi in sonči na planem, zato premišljeno nagovarja tudi univerzalno hrepenenje, postati svoj pravi Jaz in uresničiti svojo unikatnost. Pesem dobro ponazarja zlato pravilo, da so najboljše stvari praviloma izrečene in izpovedane na preprost način, ki pa ga je najtežje ubesediti.***

O učenki je zapisala mentorica Zvonka Cigoj: Tadeja Brezavšček je dekle z mnogimi talenti in zanimanji. Piše poezijo in prozo, izjemno lepo riše, sodeluje pa tudi na tekmovanjih z različnih področij. Pesmi je začela pisati že v petem razredu. Sama pravi, da je čutila potrebo izliti na papir vsa svoja občutja, misli, razpoloženje… V letošnjem šolskem letu je sodelovala v Pedagoški akciji Zveze delovnih invalidov Slovenije. Za svoj literarni prispevek je bila nagrajena s knjigo, prispevek pa je bil objavljen v Zborniku prispevkov omenjene pedagoške akcije. Na Maratonu poezije 2018, ki ga organizira Osnovna šola Odranci, je prejela srebrno priznanje, v preteklem šolskem letu pa bronasto.

Vsako leto in tako tudi letos sodeluje na literarnem natečaju o domovini, ki ga organizira Osnovna šola Vič. Letos se je prvič odzvala na literarni natečaj Roševi dnevi in kot vidimo, je bila zelo uspešna.

Naj omenimo, da Tadeja tudi zelo rada bere, pri bralni znački tekmuje že deveto leto, prav tako tekmuje za bralno značko iz angleščine, kjer je lani prejela zlato priznanje. Udeležuje se tudi tekmovanj iz biologije, kemije, znanja o sladkorni bolezni in astronomije, kjer je prejela že številna priznanja.

**Maša Melinc**

**Osnovna šola Zadobrova**

**mentor Robert Povirk**

Ocena strokovne spremljevalke: ***Besedilo poudarja neverjetno raznolikost vseh sedem milijard ljudi, ki pomeni tudi pestrost in izjemno bogastvo, če bi ju le zmogli dopustiti in živeti. Avtorica pronicljivo ugotavlja, da sistemi, tako šolski kot širši kapitalistični, z monotonim delom in učenjem silijo ljudi prej k medsebojni podobnosti kot k razvijanju unikatnosti in raznolikosti, ki sta tudi nujna podlaga za demokracijo. Splošna slika sveta se v besedilu smiselno zoži na jasen primer razredne skupnosti, kjer je težko shajati z razlikami, če ni neke podobnosti v interesih učencev in učenk. Tudi ta prispevek odlikuje angažirano in analitično razmišljanje, ki je po svoji neposrednosti značilnejše za esejistiko kot za prozo.***

Pohvala mentorja Roberta Povirka: Maša Melinc je že večkrat pokazala in dokazala, da zna s pisanjem odlično predstaviti vsako temo z različnih zornih kotov. Tega se loti vedno temeljito in z razmislekom. Pri tem pa je tudi kritična, kar jo še posebej odlikuje.

**Martin Steblovnik**

**III. OŠ Celje**

**mentorica Zarja Lednik**

Ocena strokovne spremljevalke: *V sestavku prednjači kritičen pogled na vrsto homo sapiens, ki svoj razviti um izrablja za to, da škodi; brezobzirno izkorišča živali in naravno okolje, ljudje pa niso nič manj škodljivi tudi drug drugemu. Avtor besedila se zgolj na dveh straneh dotakne bistvenih problemov človeštva, tako nestrpnosti, vojn, pogoltnosti, kolonialnega izkoriščanja kakor tudi aktualnega nesprejemanja drugačnih ljudi ter postavljanja fizičnih meja pred begunci tudi v Sloveniji. Angažirano besedilo se z aktualnimi dilemami in prevpraševanjem, ali bomo ljudje kot najbolj razvita bitja postali napaka ali vrhunski dosežek, približuje bolj esejistični kot prozni obliki.*

Mentorica o Martinu: Martin je fant, ki ga zanima veliko stvari. Vse, česar se loti, naredi skrbno in natančno.  Je delaven in nadarjen na več področjih. Kaj je tisto, kjer bo našel svoj največji interes -- tega pa še ne ve, je o svojem učencu zapisala mentorica Zarja Lednik.

**Jon Žnidarčič**

**Osnovna šola Šempeter v Savinjski dolini**

**mentorica Valentina Toman Čremožnik**

Ocena strokovne spremljevalke: ***Pesem poudarja, da je nujni pogoj za razvoj individualne posebnost in unikatnosti identitete ta, da jo sploh smemo svobodno izražati. Če je to človeku onemogočeno z grožnjami, se ne bo naučil izražati ne samega sebe in ne svoje unikatnosti, ampak si bo prej napačno predstavljal, da ta pomeni neomejeno vsestranskost. Z miselnimi prebliski, da so meje naše unikatnosti tudi meje našega neba in jezika ter da je za mladega človeka najpomembneje ohraniti brezmejnost prav v domišljiji, v razvezane verze kane tudi nekaj filozofije, ki ravno prav zmehča nezgrešljivo didaktičnost pesmi in ji vdihne še več poetičnosti.***

Mentorica Valentina Toman Čremožnik o Jonu: S svojimi izjemnim talentom, znanjem, pridnostjo, delavnostjo na plesnem in literarnem področju je Jon že dokazal sebi in drugim, da zmore veliko, več kot drugi. Ostalim vrstnikom je lahko vzor, kajti njegova energija, zagnanost in pripravljenost za delo sta posebni, izjemni in enkratni. Ljudje okrog njega nismo samo učitelji, ampak smo tudi učenci, ker Jon zna drugim z navdušenjem predati svoje znanje in energijo za delo. Svet, ki ga obdaja, se mu ne zdi pravičen. Kritičen je do ljudi, ki ne delajo dobro, do njihovih nelepih medsebojnih odnosov, moti ga povpračje in slepo sledenje množic ljudi nekritičnim in samovšečnim vodjem. Je zelo kritičen in razmišljujoč najstnik, ki želi v »sebi in drugih najti lepe stvari ter pustiti prave sledi.«

**Eva Žunkovič**

**Osnovna šola Kidričevo**

**mentorica Sonja Lenarčič**

Ocena strokovne spremljevalke: ***Pesem izhaja iz povsem očitnega dejstva, da obstoj mnogih unikatov zahteva sobivanje in medsebojno spoštovanje zelo različnih ljudi. Ljudje pa smo lahko unikati le v ozračju strpnosti in pravičnega življenja za vse. Rimani verzi se tako zložijo v lirično budnico, ki zelo dobro ubesedi, kaj je tisto, kar onemogoča ljudem, da bi postali unikati: predsodki do vseh drugačnih. Vsi preveč izhajamo iz sebe in vidimo drugačnost le v tistih, ki niso naše vere, mišljenja, videza, rase … Unikati pa so lahko le različni med seboj, to pač ne morejo biti v istosti. Sicer idealistično naravnana pesem je izpisana na podlagi vsem dobro vidnih dejstev, za katere velik del človeštva žal ostaja slep.***

O učenki: Eva Žunkovič je učenka 8. razreda OŠ Kidričevo in je naša razredna »mravljica«. Vestno in marljivo se uči, rada pomaga sošolcem, tekmuje skoraj na vseh področjih iz znanj, zna igrati harmoniko, pleše pri folklori, ljubi moderni ples, poje v pevskem zboru, igra pri gledališkem klubu, rada potuje po svetu in seveda: veliko bere in piše. Piše najrazličnejše žanre, predvsem poezija je njej ljuba oblika ustvarjanja; je prava mojstrica stihov, je zapisala njena razredničarka in mentorica Sonja Lenarčič.